Polisie ontbied om 'tier' te vang ... | Maroela Media
Polisie ontbied om 'tier' te vang …
Die polisiebeamptes en die tier (Foto: @marthasimpson__/Twitter)
'n Helikopter met gewapende polisiebeamptes het Saterdagoggend op 'n eiendom in Kent in die Verenigde Koninkryk toegeslaan ná stappers berig het hulle het 'n wilde tier in die omgewing opgemerk.
Beamptes het reageer "ná 'n berig van 'n lid van die publiek oor 'n groot wilde kat in die gebied", het die BBC berig.
In plaas van 'n lewendige tier, het beamptes egter op 'n lewensgrootte beeld afgekom.
Juliet Simpson (85) het aan Ladbible gesê sy het die tier al twee dekades gelede van harpuis en ogiesdraad gemaak. Toe haar bure haar laat weet dat die polisie op soek is na 'n tier, het sy van haar huis na die woud gestap waar haar tier geleë is.
"'n Groep gewapende polisiebeamptes het van die oorkantste veld aangekom, wat in daardie stadium besef het dit is 'n vals alarm. Ek wou weet of ek hulle kan voorstel aan my tier," het Simpson aan die BBC gesê.
"Dit lyk heel werklik. Dit is veronderstel om werklik te lyk en dit is ongeveer 30 m van 'n voetpad, so mens kan dit nie van naby sien nie."
Simpson se kleindogter het foto's van die tier op Twitter gedeel. "My ouma is 'n beeldhouer. Tien gewapende polisiebeamptes en 'n helikopter is vandag na haar huis ontbied ná 'n stapper 'n tier in die woud opgemerk het. Hier is die tier," het sy by die foto's geskryf.
Nog 'n gebruiker het laat weet hy gaan stap gereeld in die omgewing met sy kinders en honde.
Hilarious. Walk here with the dogs regularly. My kids love the swing very kindly left there. Great sculpture! pic.twitter.com/F3sHeTpYYk